b'\n_START_ARTICLE_\nAsbj\xc3\xb8rn Halvorsen\n_START_SECTION_\nOppvekst\n_START_PARAGRAPH_\nBakeris\xc3\xb8nnen Halvorsen vokste opp i en hj\xc3\xb8rneg\xc3\xa5rd i Sarpsborgs g\xc3\xa5gate. Her drev familien Norges st\xc3\xb8rste konditori, med over 200 sitteplasser. Da Halvorsen var 11 \xc3\xa5r hadde n\xc3\xa6rliggende Borregaard vokst til Norges st\xc3\xb8rste bedrift med nesten 2\xc2\xa0000 ansatte \xe2\x80\x93 en tittel fabrikken skulle beholde helt til Hydro ble st\xc3\xb8rre p\xc3\xa5 1970-tallet. Allerede da Halvorsen var 5 \xc3\xa5r ble Sarpsborg FK stiftet. Sarpsborg etablerte seg raskt i toppen, og kom til cupfinalen i b\xc3\xa5de 1906 og 1907. Men det var Halvorsen som skulle skaffe klubbens f\xc3\xb8rste kongepokal. Han debuterte for klubben som 17-\xc3\xa5ring, og viste tidlig spesielle lederegenskaper som gjorde at han ble valgt til kaptein. Fortsatt har han rekorden som yngste lagkaptein i en cupfinale, da han 18 \xc3\xa5r gammel ledet Sarpsborg til seier med 4-1 mot Brann i 1917. Dette var den aller f\xc3\xb8rste cupfinalen p\xc3\xa5 gress, og dessuten det aller f\xc3\xb8rste \xc3\xa5pne NM hvor alle lag fikk delta, ikke bare kretsmestre._NEWLINE_Selv om tribunevold ikke var noe tema, ble FFKs f\xc3\xb8rste kamp NM-kamp i 1917 beskjemmet av at en FFK-tilhenger hev en plankebit etter dommeren. To \xc3\xa5r senere stormet FFK-tilskuerne banen da dommeren d\xc3\xb8mte straffe til \xc3\x98rn fem minutter f\xc3\xb8r slutt. Episoden f\xc3\xb8rte til to \xc3\xa5rs forbud mot NM-kamper i Fredrikstad. Dette var en periode hvor Sarpsborg hadde et jerngrep om de legendariske Fredrikstad-Sarpsborg-derbyene. Fram til Halvorsen dro til Hamburg i 1921, hadde Sarpsborg 18 derbyseire mot Fredrikstads 10. Betegnende nok skar det seg like etter. I 1922 endte FFK og Sarpsborg sist i hver sin avdeling i kretsserien, og dermed m\xc3\xa5tte en av rivalene ned. Med 5-1-seier sikret FFK plassen i skjebnekampen p\xc3\xa5 n\xc3\xb8ytral grunn i Moss. Vendepunktet skyldtes b\xc3\xa5de Halvorsens exit, men ogs\xc3\xa5 at FFK hadde brukt \xc3\xa5rene med kampforbud i Fredrikstad til \xc3\xa5 s\xc3\xa5 gressbane, noe som bedret treningsforholdene.\n_START_SECTION_\n1920-tallet\n_START_PARAGRAPH_\n1920-tallet begynte p\xc3\xa5 best mulige m\xc3\xa5te for Asbj\xc3\xb8rn Halvorsen. Han spilte sentral midtbane p\xc3\xa5 landslaget som sensasjonelt vant 3-1 over engelskmennene i OL i Antwerpen. Dette var p\xc3\xa5 den tiden hvor VM ikke fantes, og OL var det st\xc3\xb8rste innen fotball. Fotballens hjemland hadde aldri tapt en kamp i et internasjonalt mesterskap, vunnet to strake OL, og alle tre de noen sinne hadde deltatt i. I neste kamp, kvartfinalen, tapte dessverre Norge for de senere gullvinnerne Tsjekkoslovakia. I 1921 flyttet Halvorsen til Hamburg. Han ville bli forretningsmann. Han ble ansatt i skipsrederiet Sloman, men grunnla \xc3\xa5ret etter skipsmeglings- og forsikringsselskapet Halvorsen & Koch GmbH med tre andre, hvorav \xc3\xa9n var j\xc3\xb8disk. Innledningsvis tiet Halvorsen om sin fotballbakgrunn, men da Hamburg SV via en kollega av Halvorsen fikk greie p\xc3\xa5 hans n\xc3\xa6rv\xc3\xa6r, ble han trukket inn i klubben. Her fikk Halvorsen raskt kallenavnet \xc2\xabAssi\xc2\xbb. I Halvorsens debut\xc3\xa5r i Hamburg SV kom de i 1922 til finalen i det tyske mesterskapet. F\xc3\xb8rste finale ble avbrutt grunnet kveldsm\xc3\xb8rke p\xc3\xa5 2-2, etter over 180 minutters spill. Avgj\xc3\xb8relse p\xc3\xa5 straffespark forekom ikke p\xc3\xa5 den tiden. Neste finale ble stanset etter 105 minutter fordi N\xc3\xbcrnberg grunnet skader og utvisning hadde f\xc3\xa6rre enn 8 spillere p\xc3\xa5 banen p\xc3\xa5 stillingen 1-1. Tittelen ble tildelt Hamburg av forbundet, men klubben avslo. Derfor finnes ingen tysk mester dette \xc3\xa5ret, men spillerne ga et sigarettetui i gave til HSV-storspilleren Otto \xc2\xabTull\xc2\xbb Harder. Der sto det inngravert en hilsen skrevet av Halvorsen og signert av resten av laget, som slo fast at HSV var mestere. Nederst hadde Halvorsen skrevet \xc2\xabOg rettmessig s\xc3\xa5, din Assi.\xc2\xbb_NEWLINE_Allerede \xc3\xa5ret etter i 1923 fikk Hamburg fjernet all tvil om vinnerstatus, da vant de nemlig mesterskapet med 3-0 mot Union Berlin foran 64\xc2\xa0000 tilskuere i Berlin. Det ble med bare 19 landskamper for Halvorsen. Etter den fine innsatsen i OL i 1920 ble dette sett p\xc3\xa5 som veldig beklagelig fra fotball-Norge. Men spill for Hamburg og arbeid som forretningsmann var lite kombin\xc3\xa9rbart med landskamper i Oslo og ellers i Europa. Hans siste landskamp var faktisk i Hamburg i 1923. Kampens eneste m\xc3\xa5l ble scoret av Tyskland ved nettopp Otto Harder. I 1924 var det N\xc3\xbcrnbergs tur til \xc3\xa5 f\xc3\xa5 revansj for 1922-finalene, da vant de finalen i det tyske mesterskapet mot Hamburg med 2-0. Halvorsen var dominant p\xc3\xa5 Hamburg, og en av de f\xc3\xb8rste utenlandske stjerner i tysk fotball. I 1928 ble det et nytt tysk mesterskap, med 5-2 over Hertha Berlin foran 42\xc2\xa0000 tilskuere hjemme i Hamburg. I avisomtalen ble Halvorsen beskrevet som Hamburgs motor p\xc3\xa5 h\xc3\xb8yeste turtall, slagets feltmarskalk og den som f\xc3\xb8rte kommandoen og ga retningen i alle situasjoner. I omtalen p\xc3\xa5 spillerb\xc3\xb8rsen ble han bare beskrevet som \xc2\xabuovertreffelig god\xc2\xbb. Halvorsen var etter hvert b\xc3\xa5de kaptein og spillende trener for det tyske storlaget, og klubbens eneste \xc3\xa6resmedlem p\xc3\xa5 den tiden. Fortsatt figurerer Halvorsen p\xc3\xa5 dr\xc3\xb8mmelag for Hamburg-historien, og tyskere kommer til Sarpsborg og sp\xc3\xb8r etter bostedet til Halvorsen. Til dags dato har aldri Hamburg SV som eneste klubb aldri rykket ned, men man har aldri klart \xc3\xa5 kopiere Halvorsen-epoken hvor laget endte \xc3\xb8verst p\xc3\xa5 tabellen i sin regionale serie ti sesonger p\xc3\xa5 rad fra 1923 til 1932.\n_START_SECTION_\n1930-tallet\n_START_PARAGRAPH_\nGjennom hele Hamburg-epoken dannet Halvorsen og Otto Harder et radarpar. P\xc3\xa5 lagbildet etter 1928-mesterskapet sto de to inne i en laurb\xc3\xa6rkrans med resten av laget rundt. Halvorsen var dirigenten med det store overblikket. Harder var oksen som fikk ballen i m\xc3\xa5l, uhyre stor og sterk. Harder hadde v\xc3\xa6rt med i f\xc3\xb8rste verdenskrig og var kjent for markerte nasjonalistiske holdninger. I 1931 ga han seg i Hamburg, og \xc3\xa5ret etter meldte han seg inn i NSDAP (nazipartiet). Ikke lenge etter ogs\xc3\xa5 i SS. Halvorsen spilte fortsatt p\xc3\xa5 Hamburg men merket at nazifiseringen av tysk idrett f\xc3\xb8rte med seg krav om ensretting og innordning. I 1933, \xc3\xa5ret for nazistenes maktovertakelse, dro derfor den uf\xc3\xb8yelige Halvorsen tilbake til Norge. Men f\xc3\xb8rst var det klart for testimonial. Schwerin ble sl\xc3\xa5tt hele 14-0 i september 1933. Som avskjedspresang fikk Halvorsen mot normalt ta straffe, og kom dermed p\xc3\xa5 scoringslisten. Under hyllningsseremonien etterp\xc3\xa5 hevet alle lagkameratene armen til Hitler-hilsen. \xc3\x89n mann sto rolig i sentrum av det hele med armene langs kroppen i en skog av heil: Asbj\xc3\xb8rn Halvorsen. Etter 224 kamper for Hamburg oppsummerte sportsavisen Fussball Woche at \xc2\xabHalvorsen vil bli st\xc3\xa5ende i historien. Denne harde, men aldri unfaire mannen.\xc2\xbb Avisen konkluderte med at Tyskland aldri ville glemme han. Den endelige avskjeden var p\xc3\xa5 togperrongen i Hamburg, hvor HSV-fansen m\xc3\xb8tte opp og sang. Otto Harder hadde da med en gave \xe2\x80\x93 ballen fra avskjedskampen, i bronseforgylt utgave. Dermed fikk Halvorsen ballen han scoret sin karrieres siste m\xc3\xa5l med, en ball som n\xc3\xa5 st\xc3\xa5r utstilt i SFKs klubbhus i Sarpsborg. Klubbhuset har en egen \xc2\xabAssi\xc2\xbb-sal med et portrett av Halvorsen og en vegg med dekorasjoner fra hans epoke i tysk fotball._NEWLINE_Vel hjemme i Norge ventet snart jobben som trener for Sarpsborg. Ved inngangen til 1933 hadde Sarpsborg vunnet 11 av de siste 15 derbyene mot Fredrikstad, men en epoke var p\xc3\xa5 hell. IL Sparta ble etablert i en egen liga for arbeiderklubber. Splittelsen skulle f\xc3\xa5 store konsekvenser, fordi den gjorde at Sarpsborg FK mistet posisjonen som det naturlige topplaget for alle i industribyen. I mer aristokratiske Fredrikstad var det derimot aldri noen arbeiderklubb som fikk fotfeste. Samtidig hadde den s\xc3\xa5kalte \xc2\xabfotballprofessoren\xc2\xbb og FFK-strategen Sten Moe utviklet Fredrikstad-stilen. Dette var en stil forut for sin tid hvor hele laget skulle kontre og g\xc3\xa5 hurtig i angrep n\xc3\xa5r ballen ble vunnet, og vice versa ved balltap. 1933-sesongen innledet en grufull tapsrekke p\xc3\xa5 ti strake derbymatcher for Sarpsborg fram til 1938. Verst av alt var tapet i juni 1933 da Fredrikstad vant 6-0 i Sarpsborg. Hjemme i Sarpsborg hadde nemlig ikke sarpingene tapt for FFK siden Norge var i union med Sverige. Det var derfor en litt nedsl\xc3\xa5tt klubb Halvorsen kom hjem til. Suksessen skulle ikke utebli. Etter hele tre omkamper mot Pors i 4. runde, ble Drammen og Drafn sl\xc3\xa5tt med 1-0 i p\xc3\xa5f\xc3\xb8lgende runder. Finalen mot Mj\xc3\xb8ndalen endte derimot med 1-2-tap i Trondheim. \xc3\x85ret etter hadde Sarpsborg som f\xc3\xb8rste klubb hjemmekamp i cupfinalen, i en legendarisk duell mot Fredrikstad foran 15\xc2\xa0000 tilskuere. Fotballforbundet utsatte kampen slik at alle tilskuerne skulle rekke fram, ogs\xc3\xa5 de som hadde sittet p\xc3\xa5 et tog som havarerte i Vestby. Ogs\xc3\xa5 dette \xc3\xa5ret tapte SFK, det ble 0-4 mot r\xc3\xb8dbuksene._NEWLINE_N\xc3\xa5 hadde imidlertid Halvorsen allerede blitt oppgradert til st\xc3\xb8rre oppgaver. Etter \xc3\xa5 ha begynt som baneinspekt\xc3\xb8r i forbundet i 1934 ble han i 1935 ansatt som generalsekret\xc3\xa6r og landslagstrener. Etter et sviende nederlag mot Sverige i september uttalte Halvorsen at med rett fornyelse og vekt p\xc3\xa5 hardere fysisk trening skulle man ikke se m\xc3\xb8rkt p\xc3\xa5 deltakelsen i Berlin-OL \xc3\xa5ret etter. Historiene er mange om hvordan Halvorsen tross sine harde ord kunne v\xc3\xa6re empatisk og \xc2\xabse\xc2\xbb den enkelte spiller. Tidenes landslagstoppscorer J\xc3\xb8rgen Juve mente Halvorsen hadde dyp forst\xc3\xa5else for det norske lynne, og at vi ikke s\xc3\xa5 lett innordner oss systemer. Selv om Halvorsen var vant til det tyske lynne, forsto han at i Norge m\xc3\xa5tte individualisme og frihet kombineres med systemene, slik at ikke det siste tok helt overh\xc3\xa5nd. Det ble en begredelig v\xc3\xa5rsesong for landslaget i 1936, og det ble stilt sp\xc3\xb8rsm\xc3\xa5l ved om det ble for mye systemer og for lite frihet for den enkelte spiller. Norge spilte seg likevel greit fram til OL-kvartfinale foran 55\xc2\xa0000 hjemmefans i Berlin. Adolf Hitler hadde m\xc3\xb8tt opp for se sine ariske gutter \xe2\x80\x93 det ble tatt rasehensyn i laguttaket \xe2\x80\x93 sl\xc3\xa5 lilleputtlandet fra nord. Hitler hadde aldri sett en fotballkamp i sitt liv, og skulle aldri komme til \xc3\xa5 se noen flere. Det hele endte nemlig med 2-0-seier til Norge (laget ble senere kjent som Bronselaget) og den totale ydmykelse for tyskerne. Den tyske landslagssjef Otto Nerz fikk sparken._NEWLINE_Som landslagssjef vektla Halvorsen \xc3\xa5 bygge det beste laget, ikke n\xc3\xb8dvendigvis de 11 beste individuelle spillerne. Eksempelvis tok han ut Magnar Isaksen som indrel\xc3\xb8per, selv om mange mente andre indrel\xc3\xb8pere var bedre. Halvorsen vektla at Arne Brustad og Isaksen kjente hverandre s\xc3\xa5 godt fra klubblaget Lyn. Brustad ble norsk toppscorer i OL med 5 m\xc3\xa5l, mens Isaksen scoret begge m\xc3\xa5lene mot Tyskland, uttaket ble aldri mer kritisert. Semifinalen mot Italia endte med 1-2 etter ekstraomganger, mens Arne Brustad avgjorde til 3-2 mot Polen i bronsefinalen. Seks minutter f\xc3\xb8r slutt, foran 90\xc2\xa0000 tilskuere p\xc3\xa5 Olympiastadion. Etter seier over Irland i kvaliken skulle Norge to \xc3\xa5r senere for f\xc3\xb8rste gang delta i  fotball-VM \xe2\x80\x93 Norges f\xc3\xb8rste og eneste deltagelse i et VM-sluttspill f\xc3\xb8r 1994. Men i VM ble det rett ut i f\xc3\xb8rste kamp: Nok et 1-2-tap etter ekstraomganger mot Italia, denne gang etter skandal\xc3\xb8s d\xc3\xb8mming. Italia vant b\xc3\xa5de OL i 1936 og VM i 1938, og i begge mesterskap var Norge laget som var n\xc3\xa6rmest \xc3\xa5 sl\xc3\xa5 dem. Som landslagssjef stilte Halvorsen ogs\xc3\xa5 krav til opptreden og n\xc3\xb8kternhet, eksempelvis med alkohol. Ogs\xc3\xa5 den delen av landslagssamlingene som ikke gikk med til fotball hadde Halvorsen stram regi p\xc3\xa5. Han hadde meninger om kosthold og fellesaktiviteter. Halvorsen hadde innf\xc3\xb8rt et toppidrettsregime \xe2\x80\x93 50 \xc3\xa5r f\xc3\xb8r Olympiatoppen og dagens begreper som \xc2\xab24-timersut\xc3\xb8veren\xc2\xbb.\n_START_SECTION_\n2. verdenskrig\n_START_PARAGRAPH_\nEn stor sak i norsk fotball i 1940 var forhandlingene om \xc3\xa5 samle arbeideridretten og resten av idretten i ett idrettsforbund. Halvorsen spilte en viktig rolle i sluttforhandlingene fram til den prinsipielle enigheten i september 1940. Grunnlaget ble lagt for etableringen av Norges Idrettsforbund i 1946, og for motstandskampen mot den tyske okkupasjonsmakten._NEWLINE_Halvorsen var den mest kjente nordmann i Tyskland, og okkupantene ville derfor gjerne bruke han. Men \xc2\xabAssi\xc2\xbb var totalt avvisende til en privatlandskamp, selv om han allerede p\xc3\xa5 sommeren flere ganger ble innkalt til Reichskommissariatet med \xc3\xb8nske om en landskamp. Da nazistene i oktober ville prege cupfinalen mellom FFK og Skeid med nazistiske faner og flagg, truet Halvorsen med \xc3\xa5 avlyse kampen. P\xc3\xa5 cupfinalen nektet han reichskommiss\xc3\xa6r Josef Terboven adgang til kongetribunen._NEWLINE_Cupfinalen ble meget spesiell. Det ble budt b\xc3\xa5de hele og halve gj\xc3\xb8kalver for kampbillett, og de fleste forsto nok at dette var alt annet enn en vanlig cupfinale. Kongefamilien hadde flyktet, og nasjonalsangen var forbudt av de tyske okkupasjonsmyndigheter. Likevel reiste publikum seg til spontan sang av \xc2\xabJa, vi elsker\xc2\xbb f\xc3\xb8r kampen. Denne cupfinalen godtas ikke av NFF, men FFK regner den med til sine titler. Den tomme kongetribunen ble et mektig symbol._NEWLINE_H\xc3\xb8sten 1940 skulle f\xc3\xb8rerprinsippet innf\xc3\xb8res, men Halvorsen takket nei til tilbudet om \xc3\xa5 bli fotballf\xc3\xb8rer i Norge. Den tidligere FFK-spilleren Fridtjof Resberg ble i stedet \xc2\xabfotballf\xc3\xb8rer\xc2\xbb, og NFF f\xc3\xb8lte seg kuppet, med den f\xc3\xb8lge at styret la ned sine verv og de ansatte ble sagt opp. Idrettsfolk over hele landet gikk til idrettsboikott. Illegale idrettslag blomstret opp. Nazistene gjorde alt for \xc3\xa5 f\xc3\xa5 i gang den organiserte idretten igjen, og truet med b\xc3\xa5de b\xc3\xb8ter og fengselsstraffer for dem som motarbeidet regimet. Idrettsfronten ble den f\xc3\xb8rste fronten, og en veiviser for frontene som kom senere._NEWLINE_Etter protestoppsigelsen h\xc3\xb8sten 1940 ble Halvorsen personalsjef i Nycomed. P\xc3\xa5 kveldstid jobbet han i idrettsfronten, der NFFs kontorer ble kommandosentralen for idrettens motstandskamp. Halvorsen deltok ogs\xc3\xa5 i utgivelse av de illegale avisene Bulletinen (organisert av Einar Gerhardsen) og Whispering times. Da Whispering times ble rullet opp av Gestapo, havnet Halvorsen i konsentrasjonsleir p\xc3\xa5 Grini i 1942, f\xc3\xb8r han i 1943 ble flyttet til Natzweiler-Struthof ved Strasbourg via fangetransport til Szczecin._NEWLINE_Halvorsen fikk den tunge jobben med \xc3\xa5 oversette velkomstbeskjeden til kommandant Kramer: \xc2\xabDet er bare en vei ut av denne leiren, og det er gjennom krematoriepipen!\xc2\xbb. Halvorsen  satt i Natzweiler sammen med den senere statsminister Trygve Bratteli. Leiren var en natt-og-t\xc3\xa5ke-leir (tysk: Nacht und Nebel), noe Bratteli beskrev som leire hvor \xc2\xabhensikten var \xc3\xa5 avskj\xc3\xa6re fangene fra enhver kontakt med utenverdenen, leirer der de skulle d\xc3\xb8 av sult og umenneskelig behandling\xc2\xbb. Det var 12 timers slit i steinbruddet daglig, og bare 266 av 504 norske fanger i leiren overlevde._NEWLINE_Halvorsen fikk riktignok noe bedre behandling enn de andre. Fangevokterne kunne ikke tro at fotballstjernen satt i konsentrasjonsleir, og han fikk en spesiell status i leiren. Ogs\xc3\xa5 blant fanger fra Frankrike og Benelux, der Halvorsen ogs\xc3\xa5 var kjent. Posisjonen brukte han til \xc3\xa5 unng\xc3\xa5 det verste arbeide. I stedet fikk han administrativt arbeid og brukte posisjonen sin til \xc3\xa5 hjelpe de andre norske fangene med ekstra mat, lettere tjeneste og legetilsyn. Halvorsen ordnet midlertidig arbeidsfritak og lege til Bratteli da han meget nedkj\xc3\xb8rt hadde havnet under \xc2\xabStuten\xc2\xbb, den mest fryktede arbeidslederen._NEWLINE_Halvorsen spilte ogs\xc3\xa5 en viktig rolle for \xc3\xa5 holde motivasjonen oppe blant nordmennene. Han fikk informasjon om det som skjedde ved fronten og i verden for \xc3\xb8vrig, og et fast kveldsinnslag ble at Halvorsen delte informasjonen med nordmennene. Han ble beskrevet som en pedagog og optimist som gjorde det lettere for de andre \xc3\xa5 f\xc3\xa5 sove._NEWLINE_Bratteli ble sendt til leiren Vaihingen ved Stuttgart, og i januar 1945 var det Halvorsens tur til \xc3\xa5 komme etter. Han fant norske fanger med sv\xc3\xa6rt lav moral, og kom opp med ideen om at Bratteli kunne holde forelesninger om gjenoppbyggingsoppgavene i Norge og Europa etter krigen. Ogs\xc3\xa5 i Vaihingen ble Halvorsen en slags administrator for fangene, som ordnet mattilf\xc3\xb8rsler og s\xc3\xa5 til at nordmennene slapp oppgaven likb\xc3\xa6ring. Men da han nektet \xc3\xa5 sl\xc3\xa5 en medfange mistet Halvorsen sin posisjon._NEWLINE_V\xc3\xa5ren 1945 var situasjonen kritisk. Nesten alle fanger brukte sv\xc3\xa6rt ofte latrineb\xc3\xb8tter p\xc3\xa5 rommet. Halvorsen fikk ogs\xc3\xa5 flekktyfus og lungebetennelse._NEWLINE_Sveriges R\xc3\xb8de Kors kj\xc3\xb8rte busser p\xc3\xa5 kryss og tvers for \xc3\xa5 hente ut nordmenn i v\xc3\xa5rm\xc3\xa5nedene, senere kjent som de hvite bussene. Etter tre dagers leting mellom Stuttgart og Karlsruhe fant de endelig Vaihingen. For 13 norske fanger var det for sent. Halvorsen ble pleiet etter tur av de andre norske. \xc2\xabAsbj\xc3\xb8rn m\xc3\xa5 ikke d\xc3\xb8! Asbj\xc3\xb8rn m\xc3\xa5 hjem!\xc2\xbb Halvorsen hadde lovet gutta billetter til Norges f\xc3\xb8rste landskamp etter krigen._NEWLINE_P\xc3\xa5 vei inn i den hvite bussen falt Halvorsen sammen. Flere doktorer klarte sammen \xc3\xa5 f\xc3\xa5 liv i ham. Tyskeren lyttet med stetoskop og fastslo: \xc2\xabNa, es ist kein Omega mehr\xc2\xbb. Det var bare 48 kilo igjen av fotballegenden. En lege fikk beskjed: \xc2\xabN\xc3\xa5de deg om du lar Asbj\xc3\xb8rn krepere underveis\xc2\xbb. Bratteli klarte s\xc3\xa5 vidt \xc3\xa5 g\xc3\xa5 selv inn i bussen, og fastslo: \xc2\xabMerk dere denne dagen, 5. april. Det er v\xc3\xa5r annen f\xc3\xb8dselsdag. N\xc3\xa5 g\xc3\xa5r det til livet\xc2\xbb._NEWLINE_Bussferden gikk til leiren Neuengamme utenfor Hamburg. F\xc3\xa5 m\xc3\xa5neder tidligere hadde HSV-storscorer Otto Harder v\xc3\xa6rt fangevokter her. Allerede i 1939 hadde Harder meldt seg til fronten. Hamburgs superduo var splittet av krigen: Den ene ble krigsforbryter, den  andre brutt ned i tysk fangenskap. I Neuengamme samlet svensk R\xc3\xb8de Kors fanger fra ulike leire. Vaihingen-fangene var blant de mest medtatte. Bratteli la merke til at Sachsenhausen-fangene virket fete i sammenlikning. Den senere sosialminister Sven Oftedal kunngjorde at Veihangen-fangene skulle f\xc3\xa5 de f\xc3\xb8rste 16 plassene n\xc3\xa5r SS aksepterte at fanger fikk sendes til Sverige._NEWLINE_I Helsingborg ble Halvorsen m\xc3\xb8tt av sin gamle forbundsassistent Nickolai Johansen. Opphold p\xc3\xa5 sykehus i Helsingborg og kurbad i Raml\xc3\xb6sa ble etterfulgt av en reise til Stockholm hvor Halvorsen var det svenske fotballforbundets gjest til han var noenlunde restituert i slutten av juni. I Stockholm ga Halvorsen det f\xc3\xb8rste intervjuet og beskrev da sulten og den evige sugingen i magen som verre enn alt annet: \xc2\xabVi satte til livs de utroligste ting for \xc3\xa5 d\xc3\xb8yve smertene. Jeg holdt p\xc3\xa5 \xc3\xa5 gi opp, men viljen til \xc3\xa5 leve seiret\xc2\xbb.  Han mente ogs\xc3\xa5 at han aldri s\xc3\xa5 andre fanger m\xc3\xb8te d\xc3\xb8den med samme mot og urokkelige sinnsro som nordmennene.\n_START_SECTION_\nSkaperen av seriesystemet\n_START_PARAGRAPH_\nEtter krigen gjenopptok Halvorsen jobben som generalsekret\xc3\xa6r, og brukte sine siste krefter p\xc3\xa5 \xc3\xa5 gjenoppbygge norsk fotball. Han insisterte p\xc3\xa5 en egen frigj\xc3\xb8ringscup sommeren 1945, hvor hele 344 lag deltok. Han gikk inn i styret for det nyopprettede Norsk Tipping og engasjerte seg i utbygging av baner. Ikke minst utviklet han det moderne seriesystemet. F\xc3\xb8r krigen hadde et villnis av frittst\xc3\xa5ende kretsserier blitt erstattet av Norgesserien, som var \xc3\xa5tte likestilte \xc2\xabeliteserier\xc2\xbb med felles finalespill. Fredriksstad Blad var avm\xc3\xa5lt til det nye systemet, som p\xc3\xa5 langt n\xc3\xa6r kunne m\xc3\xa5le seg med NM-cupen i popularitet: \xc2\xabSerien smaker jo nu slik passe av liga tilsatt med en bra porsjon cup \xe2\x80\x93 og s\xc3\xa5 er det i grunnen ingen av delene\xc2\xbb. Publikumsinteressen for det nasjonale seriesystemet var laber fram til krigen. I forslaget Halvorsen fremmet til forbundsstyret i 1947 argumenterte han for en spissing av seriesystemet, kombinert med en avskaffelse av det omfattende playoffspillet mellom de mange avdelingsvinnerne. Slik \xc3\xb8kte cupen sin status, samtidig som serien ble noe unikt n\xc3\xa5r bare 16 lag spilte p\xc3\xa5 \xc3\xb8verste niv\xc3\xa5 i stedet for over 70. Seriespillets fortreffelighet begrunnet Halvorsen med at \xc2\xabriktig satt opp, og riktig organisert, kan en ligaserie med ukentlig offentliggj\xc3\xb8relse av tabellen skape stor publikumsinteresse. Kamper mellom lag i bunnen av en klasse er likes\xc3\xa5 interessante som kampene p\xc3\xa5 toppen.\xc2\xbb I Tyskland ble det derimot ingen nasjonal liga f\xc3\xb8r p\xc3\xa5 1960-tallet, s\xc3\xa5 Norge var tidlig ute med \xc3\xa5 frata sm\xc3\xa5kongene i kretsene makten._NEWLINE_I 1949 ble han tildelt ridderkorset av Vasaordenen for sitt arbeid med \xc3\xa5 fremme samarbeidet mellom svensk og norsk fotball. Fram til 1950 satt Halvorsen ogs\xc3\xa5 i landslagets uttakskomit\xc3\xa9. \xc3\x85ret etter uttalte han at det ikke var noe i veien for \xc3\xa5 gjenoppta fotballforbindelsene med Tyskland. Samme \xc3\xa5r slapp Otto Harder ut av fengsel, etter \xc3\xa5 ha sonet bare 4 \xc3\xa5r av en dom p\xc3\xa5 15 \xc3\xa5r for krigsforbrytelser og medvirkning til 350 drap. Harder gjenopptok jobben som forsikringsmegler, samme jobb som Halvorsen hadde hatt. I 1953 var det klart for VM-kvalifiseringskamper mellom Norge og Tyskland. Norge kjempet seg til 1-1 hjemme. Bortekampen skulle g\xc3\xa5 i Hamburg. Tyskland ble fortsatt trent av Sepp Herberger, som ble hentet inn som ny trener etter ydmykelsen mot Norge i 1936-OL. Herberger ble sittende i hele 28 \xc3\xa5r, men bedre lag enn rundt Hamburg-m\xc3\xb8tet hadde han neppe. Norge ble knust 5-1, og \xc3\xa5ret etter vant Tyskland uventet hele VM. Under m\xc3\xb8tet i Tyskland beklaget Herberger tyskernes behandling av Asbj\xc3\xb8rn Halvorsen under krigen. Da strakk Halvorsen ut h\xc3\xa5nda si og sa at det var det n\xc3\xa5 satt en strek over. Til banketten etter kampen var b\xc3\xa5de Halvorsen og fangevokter Harder invitert, men om de m\xc3\xb8ttes og ble forsont er ukjent._NEWLINE_I januar 1955 ble Halvorsen funnet d\xc3\xb8d p\xc3\xa5 et hotellrom i Narvik, underveis p\xc3\xa5 en m\xc3\xb8teserie med nordnorske fotballedere. En alt for tidlig d\xc3\xb8d for\xc3\xa5rsaket av \xc3\xa5rene i Hitlers konsentrasjonsleire. Harder d\xc3\xb8de vinteren etter Halvorsen. Helt fram til sin d\xc3\xb8d trakk Halvorsen i snorene hva gjaldt landslaget. I sin 50. landskamp ble Thoresen oppringt av Halvorsen, som ville gi storscoreren Thoresen anledning til \xc3\xa5 velge medspiller p\xc3\xa5 topp selv. Han valgte da sin lokale lagkamerat Per Ljostveit fra Larvik Turn. Halvorsen r\xc3\xb8pet lite av sitt privatliv, men man vet at han var gift i Hamburg og senere ble gift p\xc3\xa5 ny med Sigrid. Ekteskapet forble barnl\xc3\xb8st. Uten etterkommere og med en moderklubb som forsvant ut av toppfotballen ble Halvorsen noe glemt b\xc3\xa5de i Sarpsborg og i fotballmilj\xc3\xb8et nasjonalt. Men Halvorsen fikk ny oppmerksomhet da ledelsen i kommunikasjonsfirmaet First House sammen med den tidligere landslagsstjernen Jan \xc3\x85ge Fj\xc3\xb8rtoft skrev en lengre artikkel om Halvorsen i fagbladet Josimars VM-bibel. Konklusjonen var at Halvorsen er den st\xc3\xb8rste i norsk fotballs historie. Artikkelen kom p\xc3\xa5 trykk i sin helhet over ni sider i Sarpsborg Arbeiderblad, og i forkortet versjon over en dobbeltside i VG. Ordf\xc3\xb8reren i Sarpsborg uttalte i etterkant at han ikke ville utelukke \xc3\xa5 oppkalle en gate etter Halvorsen.'